title: Безпорядък в преходния период

maintext:
Миналата седмица размишлявахме по въпроса какво биха могли да очакват имигрантите под управлението на Тръмп. Имиграционният проблем беше главна тема в избирателната кампания, но както обикновено, не чухме никакви специфични предложения и от двата лагера по време на процеса. Имиграционната политика поначало е резултат от конфликтни политически цели и много позиране и реторика от двете страни на политическия спектър. Ето защо законите и процедурите невинаги имат здрав смисъл в Съединените щати. Не са рационални, а са продукт на политика.
Можем да си представим, че Хилъри Клинтън вероятно щеше просто да подкрепи предложенията за цялостна имиграционна реформа, включени в двупартийния проектозакон на Сената, пропаднал преди няколко години (S.744, Закон за сигурността на границите, икономическите възможности и модернизиране на имиграцията, който беше приет от Сената през 2013, но задушен в Камарата. Остава само да се надяваме да бъде съживен през следващата година.) Този проектозакон отговаряше на всички проблеми, но беше 700 страници и дори и спонсорите му не бяха го изчели в пълнота.
Тръмп само роптаеше срещу определени етнически групи и имигрантите изобщо, но това бяха предимно декламации на традиционалистки фанатизъм без някакъв конкретен план, освен да построи абсурдно голяма гранична стена, да забрани на мюсюлманите да пристигат дори като студенти, туристи и членове на семейства, и да депортира всички останали. Прости концепции, които половината страна може да разбере и да приеме.
Е, сега мащабите на плановете му малко се понамалиха. След като по чудо спечели изборите, нещо, което, струва ми се, и самият не очакваше, нито пък към което наистина се стремеше, когато започна, какво ще последва? Мисля, че Тръмп просто искаше да покаже нещо и вероятно да сложи запазената си марка на националната политическа сцена, но шегата накрая отиде твърде далече. И сега го притискат за конкретни неща. Които той няма! Ще продължим да говорим по изборните процеси и през следващата седмица. Все още можем да очакваме и други изненади.
БЕЗПОРЯДЪК В ПРЕХОДНИЯ ПЕРИОД: Ако ви се струваше, че в началото групата републикански кандидати приличаше на клоунада, почакайте да видите кой се готви да управлява държавата под ръководството на Тръмп!
Шейсетте и няколко дни до 20 януари - официалното стъпване на президента в длъжност, са критични и всепоглъщащи. Избран за бъдещ президент, Тръмп трябва да получава ежедневно информация и инструктаж по сигурността, да направи близо 4,000 изпълнителни назначения, да установи връзки с бъдещите назначени, членовете на Конгреса, губернатори и чужди лидери. Трябва също да развие важни политически приоритети. Как върви всичко това?
Тръмп може и да няма конкретна политика, но има около себе си определени хора, съветници и бъдещи назначения на определени служби. Това подсказва каква ще е посоката на неговото управление, на правителството и държавата. Това е сериозен преходен процес, сравняван с пиене на вода от пожарникарски маркуч, и за гладкото осъществяване на тези процеси в миналото са полагани огромни усилия. Засега онова, което трябва да бъде масов организиран преходен период, изглежда в пълен безпорядък.
С какви хора се заобикаля той? Как се управлява преходът?
Можем ли да правим предвиждания за курса на федералната политика, или поне на имиграционната, като гледаме какво е обкръжението му. Като кандидат Тръмп беше против Голямо правителство и вътрешните хора на властта и на установената линия. Като вече избран бъдещ президент Тръмп се обгражда с доста такива вътрешни хора и лобисти от Уолстрийт в ключови роли.
От друга страна Тръмп наскоро избра Стивън К. Банън, изпълнителен председател на Брайбарт Нюз, консервативен сайт, познат с национализма си и с расистките и конспиративни настроения и репортажи, за главен стратег и старши съветник. Повечето от съветниците на Тръмп идват направо от крайнодясното крило на републиканците, Чаената партия.
Имайки предвид актуалността и спешността на този процес, вече сме свидетели и на драматични уволнения и промени.
Избраният за бъдещ вицепрезидент Майк Пенс пое ръководството на преходните усилия миналата седмица, след като г-н Тръмп безцеремонно освободи Крис Кристи, губернатора на Ню Джързи, който беше начело на подготовките със служители на управлението на Обама месеци наред, за да задвижи този сложен преходен процес. Сега усилията са замразени, според старши служители на Белия дом, защото г-н Пенс все още трябва да подпише изискваните от закона документи, за да се разреши на екипа му да започне сътрудничеството с помощниците на Президент Обама по прехвърляне на задълженията.
В отговор на въпрос дали администрацията на Обама е започнала да запознава и въвежда екипа на г-н Тръмп, официални служители на Белия Дом заявиха, че внезапното наскорошно решение на г-н Тръмп да замени г-н Кристи с г-н Пенс за момента е спряло процеса.
Даже по-лошо, двама наскоро назначени служители, които се занимаваха с националната сигурност в преходния екип на избрания бъдещ президент Тръмп, вече са били освободени. Съюзниците на Съединените щати се мъчат да осъществяват контакти, докато протоколите са пренебрегнати напълно.
Бавният и несигурен старт на онова, което по принцип е бърз и внимателно планиран процес на прехвърляне на властта, може да има дълбоки последици за зараждащата се Администрация на Тръмп. Това е предизвикателство към усилията на бъдещия президент да осъществи контрол върху федералната бюрокрация и да започне изграждането на информиран състав, подготвен за всичко, пред което ще се изправи Овалният кабинет на Ден първи от стъпването си в длъжност.
ОЩЕ ЗА ТРЪМП: Новоизбраният да встъпи в длъжност като президент Доналд Тръмп сякаш започна да смекчава някои от твърдолинейните си позиции по имиграционния въпрос по време на участията си в телевизионни предавания миналата неделя, но потвърди обещанието си по отношение на абортите и нападна критиците си по туитър, оставяйки отворена възможността да продължи да използва социалните медии, докато е на служба в Овалния кабинет, и радикално да промени начина, по който президентите говорят с Америка.
Нападките по социалните медии, безпрецедентни в историята на начините, по които президентите общуват, подсказват, че г-н Тръмп не възнамерява да изостави конфронтационния си стил на общуване, когато влезе в Белия дом, докато работи в посока на отстраняване на медиите, които не подкрепят възгледите му, на заглушаване на критиците си и издигане на собствения си статут и персона.
КАКВО СМЕ ЧУЛИ ДОСЕГА ЗА ПОЛИТИКАТА НА ТРЪМП: В първото си важно телевизионно интервю след неочакваната си победа този месец г-н Тръмп повтори обещанието си да назначи съдия във Върховния съд, който се противопоставя на абортите и който ще помогне за отхвърляне на решението от 1973 година по делото Роу срещу Уейд, което установи правото на избор – в национален мащаб, чийто ефект беше връщането на проблема за щатско разглеждане и решение. На въпроса как това ще се отрази на жените, които избират да направят аборт, зададен му по време на интервю в програмата на СиБиЕс „60 минути", той отговори:„Е, вероятно ще трябва да отидат до някой друг щат".
По имиграционните въпроси той каза, че стената, която обещаваше да построи по южната ни национална граница, може да е само допълнителна ограда тук и там. Но заяви, че приоритетът му е да депортира два до три милиона имигранти, които характеризира като опасни или като притежаващи криминални досиета – промяна от първоначалната му позиция, че ще депортира всичките 11 милиона недокументирани чужденци от страната. Президент Обама е депортирал повече от два милиона имигранти без документи по време на своя мандат, очевидно давайки предимство на тези с криминалните присъди.
Г-н Тръмп каза, че недокументираните имигранти, които не са престъпници, са „страхотни хора" и че ще решава какво да прави с тях след като се погрижи за сигурността на границите. Говорителят на Камарата, Пол Д. Райън, повтори думите на новоизбрания президент в заявлението си в неделя, че няма да има „депортационна ограда", нещо, което г-н Тръмп обещаваше да създаде в началото на своята кампания.
Доказвайки още веднъж, че без значение какво е невежеството му по някои въпроси, той не е консервативен, г-н Тръмп каза също, че смята решението на Върховния съд от миналата година по въпроса за браковете между представители от един и същи пол за добро, и че той „няма нищо против". Отдръпна се също и от обещанието си да отхвърли Обамакеър още на първия ден от встъпването си в служба, като накрая подкрепи някои популярни аспекти от закона на Обама, включително и провизията, която изисква покриване на хора с предварително съществуващи медицински проблеми, както и провизията, която позволява на млади хора да остават включени в плановете на родителите си до навършване на 26 години. Тези два аспекта, разбира се, не могат да просъществуват без другото изискване, според което всеки е длъжен да има застраховка - изискване, непопулярно сред консерваторите. Това е необходимо, за да се създаде достатъчно голяма маса участници, което да подкрепи разноските по покриването на хората със съществуващи проблеми, което знаем, че може да бъде твърде скъпо.
СЛЕДВАЩАТА СЕДМИЦА: Още за изборните процедури. Процесите на Тръпм: да, може да станем свидетели на някои интересни дела преди да се свика събранието на Избирателната колегия и окончателно да обяви следващият президент на Съединените щати. Това още не е краят!
John W. Kearns
Disclaimer:
The information provided in this article should not be construed as legal advice or legal opinion. While the statements contained herein reflect the opinions of the author only, and not the publication or its editors, the information provided may be a summary or compilation from other sources, who are gratefully acknowledged hereby. The contents are intended for general information purposes only, and you are urged to consult with a lawyer concerning your own situation and any specific legal questions you may have.
© Copyright John W. Kearns


description: Вестник БЪЛГАРИЯ - най-големият български седмичник в САЩ

title: Левскари и цесекари дадоха пример за подражание

maintext:
Чикагските футболни привърженици на двата най-обичани български клуба "Левски" и "ЦСКА" дадоха пример за подражание. Наскоро сформираният "Национален клуб на привържениците на "Левски" (София) в Северна Америка" и "Чикаго Редс" осъществиха съвместна инициатива за събиране на средства за бившия юношески национал Дарин Тодоров. В началото на 2010 г. Дарко пострада при катастрофа с диагноза черепно-мозъчна травма. През първата година след инцидента той изпадна в будна кома. Благодарение на усилията на неговите родители и помощта на много хора, Дарко е близо да пълно оздравяване. В момента той и майка му Даниела са в Германия. Там Дарко се лекува с физиотерапия и локомат, които струват по 100 евро на ден.
Феновете играха в благотворителен мач помежду си с интересни правила. Във всеки отбор имаше петима млади играчи, петима над 30-годишни, петима над 40-годишни, трима над 48-годишни и двама вратари. "Червените" победиха с 1:0 "сините", а двата отбора се разбраха този благотворителен мач в подкрепа на нуждаещите се, да стане традиция. Единственото попадение в мача вкара бившият юноша на ЦСКА - Асен Василев. Греда за "Левски" тресна Васил Чирпанлиев, който беше най-опасния играч в "сините" редици. В герой за "червените" се превърна вратарят Николай Димитров, който хвана невероятни топки и запази вратата си суха. Главен съдия на мача беше бившият съдия от "А"-група - Валентин Рударски.
Благородната кауза подкрепиха новият Генерален консул в Чикаго г-н Иван Анчев, легендарният български футболист Христо Стоичков, синът на Гунди - Андрей Аспарухов и дъщерята на Павел Панов - Изабела.
Радостина Павлова
кореспондент на в. "България"

fasttext_language: bg


title: Милена Конукова-Джонсън: "Изкуството е моята терапия!"

maintext:
Милена Конукова-Джонсън e на 43 години, омъжена с момченце на 4-години. В Америка живее и работи от 17-години. Завършила е Гимназия по изкуствата "Любен Каравелов" - гр. Варна и Медицински университет "Проф.Д-р П. Стоянов"- Варна, със специалност зъботехника. В Сан Франциско завършва магистратура „Изящни изкуства - илюстрация" в "Academy of Art University". В момeнта работи като "digital designer" в дентална лаборатория и ръководи школата си по приложни изкуства „Smudges art".
- Как ви дойде идеята за създаването на студио за изкуство "Smudges.art"?
- Идеята да създам тази школа ми дойде, тъй като винаги съм обичала да се занимавам с деца, защото те ме вдъхновяват с искреността си и с наивното разбиране за света. Нямат предразсъдъци като възрастните хора.
- Как избрахте името и как звучи на български език?
- Много мислих за името на школата си. Исках да е по-нестандартно, но в същото време детско и забавно и тъй като много често детските рисунки в очите на възрастните изглеждат като някаква драсканица, реших да е „Smudges". Преведено буквално на български означава „зацапвания".
- Какви класове предлагате и за какви възрастови групи?
- Предлагам два класа за сега. Първият е 5 год. - 7 год. - експериментиране с всякакъв вид моливи, бои и колажи, а вторият е 7 год. - 10 год. - рисуване с акварел, микс медия и рисуване на керамика, но имам идея да направя и трети от 10 год. - 13 год. за рисуване на анимационни герои и комикси.
- Какви качества развива изобразителното изкуство у децата?
- Развива нравствените, естетическите и интелектуалните възможности и качества на децата. Подобрява концентрацията, усъвършенстват фината си моторика, развиват паметта и въображението си. Научават се да забелязват и най-малкия детайл. Напоследък много психолози използват рисуването за релаксация, за терапия от стреса и забързания начин на живот. Изкуството дава възможност на децата да се изразяват по свой собствен и уникален стил и най-вече да се забавляват.
- Къде може да ви намерят, за да се запишат за класовете, които предлагате?
- Най-лесният начин да ни намерят желаещите и да си направят първи впечатления за нас е на нашия сайт - www.smudgesartstudio.com. Също така в социалната мрежа Фейсбук на страницата ни "Smudges Art". Адресът ни е: 703 Narge Road, Roselle, Il, 60172, телефонът, на който може да ни потърсят е: 9258907037.
- Какво ви дава рисуването?
- За мен рисуването е страст, удоволствие и свобода. Чрез него изразявам себе си. Когато рисувам или съм с децата в студиото, като че ли времето спира и се пренасям в някакво друго измерение. Изкуството е моята терапия.
- С коя техника обичате да работите?
- В момента работя най-вече дигитално рисуване (digital art) и рисуване на картини върху коприна.
- За какво мечтае един художник?
- Един художник мечтае творбите му да вдъхновяват неговата аудитория.
- Творчеството на кои велики художници ви впечатлява най-много и защо?
- Един от любимите ми световно-известни художници е Васил Димитров – Майстора, с който се гордея. Винаги съм се възхищавала от красотата, с която представя българите, българския бит и природата ни. Другият ми любим художник е Ван Гог. Оригиналността му и интересната му техника на нанасяне на четката винаги са ме вдъхновявали.
- Труд или талант е по-важен в рисуването?
- Формулата, за да станеш добър художник според мен е малко талант, много труд, страст и доза нестандартно мислене.
- Как ще нарисуваш картината на живота си в момента?
- Картината на живота ми, която бих нарисувала в момента е абстрактна с топли цветове и малко зелено, която ми напомня за моето семейство и близките ми хора.
Радостина Павлова
кореспондент на в. "България"


title: Как да съхраняваме историческото минало, без да го опорочаваме

maintext:
В последните години особено актуално стана възстановяването на стари паметници на територията на България. Въпросът е, че някои виждат възстановяването като създаване, от където идва и проблемът.
Така, неотдавна спонтанно възникнаха спорове при възстановяването на старинната част на София, в центъра, пред сградата на някогашния Централен универсален магазин - ЦУМ. Тогава дори поискаха оставката на министъра на културата Вежди Рашидов.
За какво ставаше дума? Тухлите, които атрактивно трябваше да наподобяват византийски градеж са изработени толкова съвременно, че оставят впечатлението за модерен строеж. На практика, стените и цялостният архитектурен вид на сградите се превръща в напълно съвременен, което не само не е възстановяване, по смисъла на първоначалния замисъл за тази част на археологическите разкопки в София, но по същество представлява изменение и пълно осъвременяване и съответно – унищожаване на историко-археологически обект.
Преди години възникна идеята всяко селище само, със собствени средства да си възстанови калето. Всички знаем, че цялата ни родина е изпълнена с руини от старите крепости, които някога са пазили землищата на нашите деди.
Наистина, почти няма населено място в България, където да няма крепост, кале, някаква фортификационна система, разбира се останки от такава, защото по време на османското владичество защитните системи напълно естествено са били унищожени от нахлуващите орди, за да не се дава възможност на местното население да се организира чрез съществуващите фортификации срещу новата власт.
Това беше идея на директора на Националния исторически музей, в която има много верни и патриотични неща. Проблемът е, че отново опираме до възстановяване, или изграждане наново.
Ние имаме относителна представа за това как са изглеждали тези стари сгради и фортификации в България от онзи години. Да, църковните книги са един от източниците ни. Там са изобразени сгради от онова време, но дали тези сгради са били тук, дали точно така са изглеждали нашите, българските крепости, не е ясно. Възможно е авторите просто да са копирали от византийски книги, или от венециански документи, а защо не и от други!? Никой не може да каже, кой от къде би могъл да копира, да вземе нещо, което му е направило впечатление.
Точно това дава основание да смятаме, че възстановяването не е възможно да е напълно коректно, ако няма някакви оригинални скици на сгради, а такива очевидно няма.
Някъде през първата половина на ХІХ в. фанариотският търновски владика по онова време - Иларион Критски, заповядал да бъдат напълнени няколко каруци със стари книги и пергаменти и....да бъдат изгорени...!!! Дали тогава "изгаря" цялата автентична памет за българската средновековна история...?!
А ето и какво се твърди в научните среди: "Някъде към 1825-1831 г. Иларион разпоредил да се пробие стената в олтара на митрополитската църква за врата към двора. На това място се отворила малка зазидана стаичка, пълна със стара църковна книжнина. По-късно Константин Иречек и Марин Дринов изказват предположение, че владиката се натъкнал на част от библиотеката на търновските патриарси. След като митрополит Иларион прегледал книгите, по негова заповед част от тях били хвърлени в разпалената владишка пещ за хляб....Останалата неизгорена книжнина била заровена в митрополитската градина."
Тогава вероятно са били унищожени и автентични изображения на българската архитектура от Средновековието, ако въобще е имало запазени такива, но поне скици, или някаква форма на скициране, няма как да не е имало!
Днес един от напълно завършените обекти по инициативата за възстановяване на крепостите и калетата около населените места е крепостта при прохода Траянови врата – между Костенец и Ихтиман, само на 50-тина километра от София.
Имах възможност да посетя това място през далечната вече 2003 г., когато тук имаше импровизиран парк, а „крепостта", или поне остатъците от нея, бяха наистина автентични. Тогава се разходих из запазените арки, които бяха всъщност само една-две. Беше истинско, докосвах се до историята, защото тя беше непокътната, беше напълно истинска, можеше да се пипне с ръка тухлата, която някой български велможа е докосвал някога, преди столетия!
Сега, през 2016 г. отново посетих крепостта на прохода Траянови врата и останах не просто изненадан, а напълно ужасен от това, което видях 13 години по-късно! Видях една съвременна сграда, алеи, оградени с надписи, сгради, тухли, само дето нямаше алуминиева, или PVC-дограма! Това не беше онова, което помнех.
Казано е, реставрацията завършва, или поне трябва да завърши там, където се появява хипотезата, за да бъдат нещата автентични и чисти от към история, защото историята е точно толкова точна наука, колкото е и математиката!
Иначе всичко на Траянови врата е направено красиво, осветено, въведена е туристическа такса, разбира се /!!!/, има информационни табели, НО, всичко е изкуствено, всичко е ново. С една дума, направили сме нещо красиво, но ново, старото си е отишло тихо, без дори да забележим, че сме направили нещо, което е съизмеримо на онова, което някога е сторил митрополит Иларион Критски....!
Венцислав Жеков
кореспондент на вестник „България" в София
Снимки на автора


authors: От Веселина Маринова

title: Солта е живот

maintext:
Пътят на солта
Солодобивът обаче никак не е лесна и евтина работа. Вярно е, че суровината, тоест морето, е неизчерпаемо и е безплатен ресурс. Но оттам нататък процесът е сложен, силно зависим както от добрата инфраструктура, така и от прищевките на времето.
За това как черноморската вода се превръща в бялата подправка, която ръсим от солнùците, и за всички несгоди по този път ни разказа най-подходящият човек – Деян Томов, главен технолог на солниците от 2002, чийто професионален живот изцяло е свързан със солодобива в Атанасовско езеро, където започнал работа още през 1995. Ето накратко какъв е процесът:
Слънчевото изпарение на морската вода е организирано в две самостоятелни производствени единици - Северни солници и Южни солници, а общата им площ е 15 000 дка. Разделени са чрез валове и диги на различни по форма и размери басейни, необходими за технологичния процес. Изградена е и дълга мрежа от канали и саважни устройства (подвижни прегради), чрез които се управлява процесът на концентриране на морската вода.
Басейните са два вида: изпарители и кристализатори. На влизане в солниците минавате по моста над канала между морето и езерото, който захранва изпарителите с морска вода – шлюзът (наричат го савак) се отваря и водата протича по пътя на гравитацията (нали помните, езерото е на 1,5 м под морското равнище) до първия изпарителен басейн на солниците. От него преминава (контролирано чрез саваци) в серия от следващи басейни. Така под въздействие на вятъра и слънцето се изпарява и повишава своята концентрация във всеки следващ басейн.
В последния изпарителен басейн се получава наситен солен разтвор на морска вода, който се изпомпва в една площ, наречена засушка, където се утаяват механичните примеси. После се подава в басейните за кристализация – със средна дълбочина на водата около 10 см. Там изпарението продължава, започва преминаването на солта от разтвор в твърда фаза и отделянето ѝ на дъното.
Процесът на кристализация отнема около 2 месеца и за този период дебелината на слоя постепенно нараства на дъното. Когато пластът на солта достигне до 3-5 см, което при нашите климатични условия се случва обикновено в началото на август, започва събирането ѝ. Определеният басейн се изпразва от наситения разтвор (матерната луга), от който е кристализирала солта и тази луга се отвежда в специални резервоари. През зимата я продават за размразяване на пътищата. И, както видяхме, я използват за лековити процедури.
Самото събиране става ръчно, с лопати, с помощта на около 100 сезонни работници. Работи се точно както преди 50 или 70 години. Единствената разлика е, че в миналото солта се е извозвала от кристализатора с дървени колички, а сега това става с хидротранспорт. Но в самото изгребване има чалъм, професията на солничаря изисква умение солта да се отделя, без да се засяга калният слой по дъното.
После кристалите се промиват в машина близо до басейна, за да се очисти солта от примеси и за да се получи натриев хлорид, заложен по стандартите за готварска сол. Чрез гумени ленти-елеватори и хора със специални умения, въоръжени с дървени инструменти, пречистената сол се натрупва и уплътнява максимално на големи пресечени пирамиди, наричани бохори – от 500 до 2000 тона. Там отлежава около 20 дни, за да се отцеди от промивната вода. После се товари във вагончетата на теснолинейката (линиите ѝ опасват част от басейните) и се извозва до цеха, където минава през още операции: допълнително промиване, центрофигиране, смилане (за част от продукцията), сушене, йодиране и пакетиране. И ето го готовият продукт.
Производственият период е от средата на април до 15 октомври, а самата кристализация обикновено започва около 10 юни. Тогава първите кристали се утаяват по дъното и този слой започва да расте, а в зависимост от климатичните условия може да нараства и до края на септември. При тази система на солодобив солта се събира само един път в годината и при нея се получава най-качествената морска сол за хранителни нужди.
Съдържанието на йод трябва е от 28 до 55 мг на 1 кг – това количество не променя вкуса и аромата на солта. България не е единствената страна, в която заради масови заболявания на щитовидната жлеза е била приета наредба за задължително йодиране на готварската сол. Тази практика днес силно се оспорва от немалко специалисти и е известно, че има по-добри начини човек да си набавя липсващия му йод, но изглежда, че само министерството на здравеопазването може да подеме инициатива за промени.
“Черноморски солници“ произвеждат и кристална, и мляна сол - средно по 40 000 тона годишно, което далеч не задоволява търсенето. Все повече хора държат да използват българска морска сол за домашни нужди и дори се чуват мнения, че туршиите им и киселото зеле не се получавали с чуждоземна сол. Възможно е ферментацията наистина да се влияе от качеството на солта, но тази теза изисква научни анализи и доказателства, каквито засега липсват.


title: Запознайте се с програмата на GASTRONOMIX 2016

maintext:
GastronomiX 2016 ще се проведе на 9, 10 и 11 ноември като съпътстващо събитие на Специализираното изложение за хотелско, ресторантско, кетъринг и СПА оборудване (СИХРЕ), провеждано всяка година в столичния Интер Експо Център. Професионалният форум включва интересна програма от лекции-презентации на световни и български шеф-готвачи и експерти в областта на кулинарията и ресторантьорството, а също и демонстрационно готвене на различни теми.
Инициатори и организатори на GastronomiX са Андре Токев и Димо Димов от БАПГ в партньорство с Gourmet Publishing, а генерални спонсори на събитието са МЕТРО България и AVA-M.
Програмата на GASTRONOMIX 2016
9 ноември, сряда
10:00 Официално откриване
Майсторски класове
10:30-11:00 Андре Токев: Защо GastronomiX или Да преоткрием кулинарна България
11:30-12:30 Йордан Дъбов: Как да готвим кафе
13:00-14:00 Язуюки Кониши от Кинджируши уасаби, Япония: Уасаби концепции
16:00-17:00 Алекс Иванчев: Инфузия в десерта
Свободни демонстрации
10:30-12:00 MERRYCHEF, корпоративна презентация
14:00-15:00 DELITA Trade: Италианска кухня – Pasta& Risotto, презентация Пламен Петров
16:00-17:30 METRO Рибен асортимент, презентация Владимир Тодоров БАПГ: Техники за приготвяне на риба и морски дарове и съчетанието им в ястия
10 ноември, четвъртък
Майсторски класове
10:00-11:00 Роберто дал Сено, Италия, HRC Академия: Моето Черно океанско ястие
12:00-13:00 Ян Сминк, Холандия: Идеи и техники от Bocuse d’Or и ресторант Librije
14:00-15:00 Луис Спост, САЩ, HRC Академия: Shrimp and Grits – едно истинско южняшко ястие от САЩ
16:00-17:00 Майк ван Бокховен, F&B, Холандия, HRC Академия: Technology as F&B Industry Disruptor
Свободни демонстрации
10:30-11:30 EKRO Холандско телешко месо - Ян Сминк, Холандия и Никол Цветанова, Култ Гурме Кетъринг
12:00-13:00 ROBOT COUPE - презентация AVA-M
13:00-14:00 VALHRONA - презентация Алекс Иванчев, EOC
14:00-15:00 ДЕЛИСЮ Патешки деликатеси - презентация Димо Димов: гъши дроб и работа с него, пет култови рецепти
16:00-17:00 YUTAKA, презентация Кейджи Сайки, Япония
11 ноември, петък
Майсторски класове
10:00-11:00 Юрий Балталийски: Изкуството да бъдеш сладкар
12:00-13:00 Язуюки Кониши от Кинджируши, Япония
14:00-15:00 Йоана Петрова: Макарон концепция
16:00-17:00 Борислав Екзархов и Ради Стамболов: Гаврош гурме - трансформации
Свободни демонстрации
10:00-11:00 Говеждо CG, ROSTAR – Йордан Рангелов и Никол Цветанова, PURE
11:00-12:00 EAT ASIA - Петър Николов, Хотел Маринела: Техники за приготвяне на риба морски дарове и съчетанието им в ястия


title: "Да готвиш за Пикасо" е в предварителна продажба

maintext:
Малко над три месеца след световната премиера на “Да готвиш за Пикасо” на 9 август 2016, издателство “Гурме” предлага на своите читатели дългоочаквания роман на Камий Обре на български език.
Всичко започва с късче от действителната история: през 1936 Пабло Пикасо, затормозен от брака си до такава степен, че е загубил способността си да рисува, напуска Париж и отива в Жуан ле Пен, рибарско село на френската ривиера. Никой не знае какво се е случило по време на престоя му там. Писателката Камий Обре взима това парченце от историята и заплита около него художествена интрига с измислената шестнайсетгодишна Ондин и “Кафе Паради”, за да запълни неизвестното в живота на Пикасо от онзи период. Така създава историческо-романтичната драма “Да готвиш за Пикасо”.
„Вълнуващ, динамичен и омагьосващ, Да готвиш за Пикасо е роман, който рисува жив портрет на френския Юг. Интриги, изкуство, храна и грижливо пазени тайни са вплетени заедно в една история за любов и измами около живота и наследството на Пикасо. Затрогващо и истинско, това добре изградено повествование ме накара да изпитам носталгия по петела с вино на майка ми и слънцето на Жуан ле Пен.“
Жак Пепен, шеф-готвач, кулинарен автор и ТВ звезда
Тази артистична и вкусна книга вече е в предварителна продажба. Възползвайте от отстъпките!


authors: От Веселина Маринова

title: Niko’las - на ресторантьорския фронт нещо ново

maintext:
Винаги е интересно какви са механизмите зад създаването на един добър ресторант. Най-често силата на мечтите тласка хората да се захванат с тази определено тежка и заробваща работа. Когато разполагаш с пълната свободата да измисляш и създаваш своята кухня, когато имаш опита и смелостта да мотивираш цял екип, когато те подкрепя близък човек, тогава трудът, който за някои е робия, за теб става забавление и вдъхновение – и чисто и просто те прави щастлив. А и ресторантът става привлекателно място.
Niko´las е роден точна така – от срещата между таланта и мечтите на шеф-готвача Цветомир Николов и ентусиазма и уважението към кулинарията и ресторантьорството на мениджъра Галя Виденова. Макар че е геолог по образование, тя има богат опит в администрацията, но с управление на храненето се сблъсква за пръв път, когато преди няколко години я поканват да отиде с българската делегация в Антарктида и там да отговаря именно за продоволствията и готвенето – тежка отговорност, изискваща желязна организация и дисциплина, кулинарни умения и ведър характер. След опита си от няколко сезона на южния леден континент Галя събира смелост, за да осъществи отдавна обсъжданите с Цветомир Николов планове за общ ресторант. В тайнството на вълшебната храна Цветомир е въведен от баба си – царица на домашната кухня, но, от друга страна, той прекарва много време в дома на Галя, защото е пръв приятел на сина ѝ, така че още съвсем млад е насърчен да се захване с готвене заради явния му талант и защото както в неговата фамилия, така и в нейната, храната е на особена почит.
След като завършва технология на месото и месните продукти в Професионалната гимназия по хранително-вкусови технологии, Цветомир минава през ресторантски кухни на впечатляващо ниво – от софийски гурме места до големи круизни кораби и от кухнята на Гордън Рамзи в Лондон или на тризвездния Maaemo в Осло до тази на Московска 15 в столицата. През 2015 той става безспорен номер 1 сред българските готвачи на Националната кулинарна купа в Пловдив, а през пролетта на 2016 с Галя отварят Niko´las.
Зад градинката Такев на Солунска, на същото място, където преди години беше бистро Brasserie на Джун Йошида, преобразеното сега помещение е истински приятно – елегантно и с непретенциозен шик, с големи маси, открита кухня и леко авантюристичен дух. И с уютна неголяма градина. И да, атмосферата точно пасва на идеята за храната, отворена за целия широк свят – от 0 до 360 градуса –,така че където и да обикалят клиентите, да се връщат отново тук.
Всъщност Цветомир не обича етикети, така че няма да търсим определение за стила на кухнята му, но от суперкачествени продукти, с помощта на класически и най-модерни техники, които владее до съвършенство, той приготвя необичайно вкусна храна: превъзходни пресни риби, свинско – едно от най-добрите у нас по всеобщо мнение, всякакви други месни или безмесни ястия... Нарича се дарба – може го, и това си е. Цветомир ще съумее да ви докаже, че скумрията е също толкова деликатесен продукт, колкото и дивият лаврак, да речем. По темата за различните меса и техниките за приготвянето им е способен да разказва с часове.А умее и да създава картини в чинията.
Честна храна – ето на това най-много държи високият рус шеф-готвач на Niko´las. Което означава качеството на всяко ястие да оправдава цената му– в кухнята приготвят сами всичко от нулата до завършен вид: от месенето на великолепния домашен хляб до зимнината, от бульоните и сосовете до най-сложните композиции. „Не е достатъчно просто да вземеш един много хубав продукт,“ казва Цветомир „Важно е и как ще го преработиш и как ще оползотвориш всяка част от него, включително кожата... Хората ми казват: не съм ял такова свинско в България, но при нас сосът винаги си е неговият, от това месо. Изобщо държа да дам истински висока добавена стойност на всяко ястие.“
Другият му приоритет е в храната да има закачлив и въодушевяващ елемент. При него може да попаднете на „телешки крилца“ (тук телетата явно летят), „пилешки ребра“ или пастет-сладолед на клечка. „Дадох на сладкаря идея да направим и сладък салам, какъвто почти всички помнят от детството си у дома, но опакован като истински салам – не с фолио, а в ядивна хартия с нашето лого. Да има две филийки от бриош или бисквита, а сладоледът да е във формата на сладко. Да прилича на закуска компле от времето на Балкантурист: хляб, салам и конфитюр...“
Но най-важното и за Галя, и за Цветомир, и за целия екип е хората да се чувстват уютно и приятно, да им е комфортно и спокойно. И въпреки че понякога прави експерименти със свръхавангардни техники, шеф Николов гледа храната да се яде без нужда от специален инструктаж – да има игра, но тя да бъде в умерени граници. За клиентите, които искат да експериментират, има изненади, а за другите, които се придържат към познати и ясни неща, в Niko’las им ги предлагат приготвени извънредно вкусно.
Със своя над 15-годишен опит Цветомир вече е усвоил до голяма степен психологията на клиентите: обича да общува с хората в салона, но и знае на кого това му е приятно, а на кого не; успява да усети и кой от гостите е любопитен към по-авангардната храна и кой е с по-консервативен вкус.


authors: От Любомир Бояджиев

title: Андреевден - светъл ноемврийски празник

maintext:
Зарит в зърно
Както повечето църковни празници, и Андреевден е свързан с последователността на сезоните - в народните обичаи той символизира началото на зимата. Затова е странно вярването, че от този момент нататък денят започва да расте - макар и колкото зърно. На места у нас дори наричат 30 ноември Едринден или Едрей.
Здрава плетеница от християнски ритуали, езически обреди и народни суеверия оформя традициите, свързани с Андреевден. Те се въртят все около надеждата за по-лека зима, за запазване на реколтата и щедра предстояща година. Зърнените храни като символ на плодородието са главно действащо лице на обредната трапеза. Вечерта преди празника се приготвят ястия от боб, леща, жито, булгур, царевица или всичко, което се сее на полето. Всички в къщата трябва да опитат от тях, дава се дори и на домашните животни. На утринта част от сварените зърна се хвърлят в комина, за да станат високи посевите.
С Андреевден е свързано и друго едно народно вярване, отново израз на надеждите за кратка зима и пълни хамбари. Според преданието мечка изяла вола, с който свети Андрей обработвал нивата си. Разгневен обаче той уловил звяра и го впрегнал в ралото. Оттогава се вярва, че свети Андрей е повелител на дивите животни и се явява пред хората, яхнал мечка, за да прогони зимата и дългите нощи. В тази връзка, когато се хвърлят зърната в комина, се изричат и думите “на ти, мецо, варен кукуруз, че да не ядеш суровия”. У нас наричат Андреевден още Мечкинден.


authors: От Веселина Маринова

title: В André кухнята е кухня на настроенията

maintext:
Преди близо петнайсет години, когато за пръв път работата ме срещна с Андре Токев, беше интересно и приятно да се говори с него за храна и готвене. Беше сред първите в България (а те се брояха на пръстите на едната ръка), които тогава се осмеляваха да се занимават с висша кулинария и се стремяха да насочат вниманието към професията шеф-готвач, да покажат творческата ѝ страна, ролята ѝ за развитието на кулинарната култура и изобщо да я обградят с ореола, с който тя днес сияе. Тези петнайсет години сега изглеждат като огромен вододел между две епохи. Трябваше да се намеси телевизията, за да станат шеф-готвачите истински звезди. Но Андре си беше звезда и преди това, определено.
Днес е още по-интересно да се говори с него, понеже той претърпя впечатляващо развитие – знанията му са обширни и задълбочени, а любопитството и въодушевлението му към гастрономията са все по-живи. Смени няколко страни и хотели от веригата Hilton (която има 13 бранда впрочем) и натрупа огромен опит, както във висшата кухня, така и в мениджмънта. Междувременно предаде опита си на доста свои млади колеги и обедини гилдията чрез Българската асоциация на професионалните готвачи, разбира се, с безценната помощ на още няколко негови колеги. А преди да се върне в България, беше и executive chef на Waldorf Astoria в Берлин (луксозен бранд на Hilton Worldwide), където един от подопечните му ресторанти, този на прочутия френски шеф-готвач Пиер Ганиер, имаше звезда от Мишлен.
После дойде Master Chef и голямата шумотевица и слава. Андре вярва, че телевизионният формат има благотворно въздействие върху кулинарната култура у нас и стимулира правилното отношение на хората към качеството на продуктите. Заедно с телевизионната слава дойде и времето Андре да създаде собствен ресторант. Всъщност това е мечта и цел на всеки амбициозен и способен шеф-готвач. Да не забравяме, че Виктор Ангелов и Петър Михалчев вече имаха свои ресторанти. Така че време беше.
Андре Токев е от хората, за които неизменно се чудиш откъде намират време да вършат всичко, с което се занимават, и то добре. Той твърди, че обича предизвикателствата и явно е така. Но при него има и друго: дисциплина, търпение, последователност, работоспособност... Майката на шеф Токев е германка и човек неволно прибягва към този факт в търсене на обяснение.
Ресторант André се намира на Околовръстен път, между България и Бъкстон, срещу Историческия музей - в сградата MMWorld. Широко и просторно помещение, голяма тераса, вътре ненатрапчиво елегантно, със светла дървена ламперия и мебели в цвят светъл орех; пиано, библиотека с книги за вино и класика: Достоевски, Шолохов, Илф и Петров, Стендал, Хайне, Джек Лондон, речници; също някои любими стари предмети, останали на Андре от ресторанта на родителите му в Тюрингия. И любимия му надпис на английски „Пестете водата, пийте шампанско!“ Тук витае духът на собственика и се усеща една здрава спойка от артистизъм и рационалност.
Кухнята с магьосниците готвачи начело с шеф Илиян Александров и с всичките ѝ шокови охладители и пакоджетове е открита за любознателните погледи. А на долния етаж има дори аквариум за омари и стриди.
Според шеф Токев храната тук е микс от fine dining и стил бистро. „Както мога да слушам пънк, или траш, или метъл, или народна музика понякога – зависи от настроението ми, така е и в кухнята. Кухнята ми е кухня на настроенията.“ Самото меню сякаш предава впечатления от местата, където Андре е бил, разказани с въображение и особена прецизност към детайлите. А преживяванията му са подредени като раздели в листа чрез света на водата, на земята, на градината. И навсякъде е пълно с леки отклонения, изненади, закачки, техники, кръстоски на традиции... В салата „Ница“ чушките са под формата на мус, доматите са на сладолед, тонът е маринован като татаки (според класиката в териаки сос от соя, но тук с балсамов оцет - като за европейско ястие, джинджифил, чесън, мащерка), овалян в пипер и позапечен, за да хване лека коричка за вкус. Тартарът от говеждо филе е с марината от пукани люти чушки и ряпа, крем от жълтък (леко поширан и разбит, за да не е суров), хлебен чипс с аромат на шарена сол и уасаби.
Предлагат се леко стъписващи и доста привлекателни неща като шопска салата като студена супа или Софиябес: “рибна чорба с шафран, мастика и портокал зест, препечен хляб с айоли”. Ястията са изобретени със здравословно самочувствие и свобода на мисълта.
“Искам да е вкусно, да има преживяване на цялото усещане от храната, да се наслаждава човек,” казва Андре. “Сега тук имам възможност да предлагам на гостите си моите преживявания от всички страни и места, където съм работил като готвач или съм бил като турист – вкарвам различни елементи в чинията, а и много натрупани емоции.“
Явно годините му във Франция, Австрия и Германия са му дали нещо „отвъд“, превърнало кухнята му в удоволствие и забава – стремежът е хем да има елементи на сложност, хем де е съвършено в простотата си. „Франция ме научи, че най-сложното ястие е с най-малко компоненти – семпло, но оптимално направено и вкусно. Създал съм ресторанта, за да се забавлявам и да се радвам.“
Но е добре известно, че всъщност ресторантът е сложна машина, която изисква сериозна работа. „На първо място ти трябва добър екип, който да повярва в твоята философия и концепция," твърди Андре Токев, "С всяко следващо меню качвам едно стъпало нагоре. В началото отборът беше млад и не можеше да започнем на най-високото ниво. Трябва да надграждаме постепенно, за да има шанс да достигнем до 100%.“ Сядат заедно с шеф Илиян Александров и със заместник главния готвач, всеки нахвърля разни идеи и започват да сглобяват, после пробват, коригират и доизкусуряват.
„Второто най-важно условие е да намериш и избереш топ продукти. Няма нужда да са скъпи. Спокойно може да предлагаш пъстърва с картофена салата, но тя също може да е приготвена и поднесена вълнуващо.“
Всъщност с Андре Токев от години обсъждаме темата за занаятчийските храни от малки местни производители. Той се опитва да работи с такива продукти и да стимулира производството им. Дори засне телевизионното предаване Ловци на храни, в което се среща с производители на традиционни храни. Често малките фермери обаче не могат да гарантират постоянство и достатъчни количества, което създава сериозни проблеми в работата на ресторанта. Когато даден продукт е включен в сезонното меню, някои гости идват специално заради него и е неприятно, ако внезапно доставките спрат. Всъщност шеф Токев е далеч от мисълта да обвинява самите производители, тъй като познава трудностите им. Но пък е на мнение, че те би трябвало да започнат да се кооперират помежду си, така че ресторантите да имат взаимоотношения с кооперативите, а не с отделните стопани.
Иначе самият Андре е посадил много подправки в къщата си в Петърч и ги използва в ресторанта си. А от няколко месеца разработва и Грозд на Цар Освободител, където кухнята е изцяло балканска, продуктите са максимално добри, изработката на ястията също. Предлагат се всякакви любими мезета от полуострова ни, фино и сърцато приготвени. Нали помните, Андре обича предизвикателствата... И понеже - извън кухните и ресторантите - мечтае да свири на барабани, сигурна съм, че ще се научи.
Ресторант André
бул. “Околовръстен път” 3, София
+359 888 931 151
andre@andretokev.com
andretokev.com


title: Започва Divino.Taste 2016

maintext:
Днес, точно в 16:00 започва шестото издание на най-големия форум за българско вино DiVino.Taste, който ще се проведе в рамките на три дни - от 18 до 20 ноември 2016 г. Над 70 производители на български вина представят най-доброто от своята продукция. За пореден път през тези три дни ще празнуваме виното!
И тази година ще можем заедно да дегустираме над 500 вина и да се срещнем с хората, които ги създават.
Мястото е известно и лесно – зала 3 на НДК в София!
Работно време на DiVino.Taste:
18 ноември, петък: от 16:00 до 20:00 часа отворено за всички посетители
19 ноември, събота: от 10:00 до 12:00 часа отворено за професионалисти и медии
19 ноември, събота: от 12:00 до 19:00 часа отворено за всички посетители
20 ноември, ноември: от 10:00 до 18:00 часа отворено за всички посетители
По време на изложението посетителите получават уникална възможност да опитат нови продукти и да се ориентират в голямото разнообразие на пазара. DiVino.Taste събира на едно място едновременно хората, които създават българското вино и онези, за които то е предназначено.
Освен да дегустират огромното разнообразие от вина, посетителите имат възможност и да закупят предпочитаните бутилки на специални цени, благодарение на партньорите ни от Casavino, които изграждат специален магазин за тази цел.
По традиция, заедно с изложбената част, програмата на DiVino.Taste предлага много майсторски класове, семинари, лекции и презентации. Предвидени са както теми за начинаещите и любителите, така и за утвърдените винени познавачи, които търсят по-задълбочен поглед към света на виното.
Тазгодишното издание на DiVino.Taste предлага и оригинална среща на виното и музиката. Иво Върбанов и Фиамета Тарли – утвърдени музиканти и партньори в работата и в живота ще представят вдъхновяващ концерт за клавирно дуо на 19 ноември 2016 в зала 7 на НДК! Освен талантлив музикант и пианист, Иво Върбанов произвежда в Южен Сакар вина с марката Ivo Varbanov.
Заповядайте на 18, 19 и 20 ноември в зала 3 на НДК в София, защото българското вино си заслужава!
Повече информация за събитието може да намерите на taste.divino.bg


title: Индийски дафинов лист

maintext:
Листата на дървото Cinnamonum tamala са били познати още на древните гърци под името малабатрон и са били една от стоките, които са внасяли от Индия. Именно от Азия е тръгнало знанието за тяхното полезно действие при белодробни заболявания. Родственото на канелата растение е било използвано в европейската медицина и кулинария и по време на Римската империя и през Средновековието, а и до днес е важна билка и подправка за аюрведичните практики.
Интензивният ароматът на изсушените листа напомня на канела и карамфил, но не и на дафинов лист, и често се използва в моголската кухня на Северна Индия. Тази благородническа кулинарна традиция е основана на персийски и арабски идеи, като най-популярните ѝ ястия са приготвените с ориз бирияни и различните корма с месо. Освен индийския дафинов лист в тази храна лесно се различават канелата, карамфила и кардамона, а лютите подправки са в малко количество. Тъй като дивите растения Cinnamonum tamala растат по южните склонове на Хималаите, те лесно са намерили мястото си и в непалската кухня, където се използват най-вече при приготвянето на зеленчукови кърита.


title: HRC Кулинарна академия откри новата си база

maintext:
На 10 ноември, в присъствието на официални гости, HRC Кулинарна академия официално откри новата си учебна база в София. Гост-готвачи от Испания, Италия и САЩ, заедно с шеф-инструкторите на Академията и повече от 100 обучаващи се млади готвачи от 29 държави, приготвиха и сервираха кулинарни изкушения за повече от 200 гости.
Инвестицията в реновацията и оборудването на сградата на бул. "Цар Борис ІІІ" надхвърля 3 млн. лева и ще позволи на Академията да обучава повече от 500 души годишно в различните програми за професионална квалификация. Освен най-съвременно оборудвани кухни, на площта от 2500 кв.м се помещават и демонстрационна зала със 100 седящи места, библиотека, учебни зали, тренировъчен ресторант, винарна, шоколадово ателие и още съоражения за подготовка на професионални кадри в кулинарията и ресторантьорството.
В училище като HRC бъдещите готвачи научават какво ги очаква в света на професионалистите още докато учат. Всеки обучаващ се задължително преминава през два стажа от по шест месеца всеки – в различни ресторанти и хотели в Европа, Близкия Изток и Америка. През двете години в Академията всеки студент изминава средно 20 000 км и практикува в поне 4 различни кухни не по-малко от 2000 часа, като работи под ръководството най-малко на трима главни готвачи, ако не се брои същинското обучение в началото на програмата. Добрият готвач трябва да притежава много и различни умения, знания, талант, характер, лидерство, емоционална интелигентност, широка кулинарна култура – много от това бъдещите готвачи получават по време на обучението си. Създават приятелства и професионални контакти за години напред.


title: Уасаби концепции

maintext:
Популярността на суши повлече със себе си на запад и едно необикновено японско растение. Или поне името му.
Уасаби за повечето хора е парливата яркозелена паста, която стои до маринования джинджифил и соевия сос в очакване да отдаде на сушито частица от своя вкус. А иначе това е растение от семейство Кръстоцветни, същото като на зелето, ряпата и руколата, което естестено обитава Далечния Изток и най-вече Япония. Там Eutrema japonicum (старото научно име е Wasabia japonica) расте на сянка, в преовлажнената почва около горски потоци или направо в тях. Точно затова растението е известно в родината си като сауа уасаби – блатно уасаби.
Смятано за един от най-скъпите растителни продукти, уасаби от хилядолетия се отглежда в Япония, като за него се строят специални наводнени тераси, през които непрекъснато тече вода. Капризното растение не понася добре жегите, но и не е много издържливо на мраз. Този стеснен темпеаратурен диапазон много затруднява култивирането на уасаби – освен в родината си, то се отглежда в производствени количества само на места с подобен климат: северното тихоокеанско крайбрежие на САЩ, остров Тасмания, а напоследък и в Англия. Според фермерите всяко от тези места си има своите предимства, но и недостатъци – навсякъде растенията страдат, както от нападения на голи охлюви, така и от атаките на специфични вредители като мечки, птицечовки и патици. Рискът си струва, защото цената на уасаби суровините е висока, а потреблението непрекъснато расте.
Едрите сърцевидни листа, многобройните бели цветове и стъблата на растението се използат в традиционната, а и в съвременната японска кухня, но най-ценно е зеленото коренище, покрито със следи от местата, където са били дръжките на отмрелите листа. При първа среща с този корен,човек не усеща нито особена миризма, нито отчетлив вкус, ако опита парченце. Всъщност уасаби разкрива своя потенциал само след малка човешка намеса. За целта е необходимо коренът да се стрие на паста с традиционната помощта на ренде от грапавата кожа на акула или пък със съвременен метален инструмент. Около пет минути след това се разкриват както подобната на хрян миризма, така и истинският вкус на уасаби, който в устата се променя от сладък в лют и отново сладък.
Хрянът не беше споменат случайно – повечето от продуктите извън Япония, които се продават като уасаби, са направени от него и са оцветени със зелена боя. Причините са ясни – суши вече е масова култура, която не може да си позволи висои цени, а и биохимично погледнато и уасаби, и хрянът имат еднаква вкусова стратегия. Клетките на коренищата им съдържат серни гликозиди, които нямат вкус, докато нямат достъп на въздух. При стриването или настъргването клетъчните стени се разрушават, гликозидите се окисляват и се сдобиват с острия си вкус и миризма. Предполага се, че този механизъм се е развил, за да може растенията да се предпазват от животински вредители, но парадоксално доста от хората сме се пристрастили към тази специфична лютивина.
Уасаби се използва най-вече при приготвянето и сервирането на суши, като важният принцип в този случай е умереността. Острият вкус много лесно може да прикрие ориза, та дори и морския компонент. Същото важи и за соевия сос, така че, ако не сте убедени дали на точно това хосомаки трябва да се насладим au naturel или с някоя от двете добавки, попитайте суши майстора. Е, ако сушито ви наистина е приготвено от такъв.


title: Петият Гастрономически фестивал Премиер завърши с успех

maintext:
Петият Гастрономически фестивал Премиер завърши на 20 ноември в Премиер Лъкшъри Маунтин Ризорт в Банско. Вълнуващият празник на вкусовете вече е наложен като ежегодно събитие в известния ни ски курорт и добива все повече популярност с всяка изминала година. Тази година специалните гости на хотел Премиер имаха възможност да обиколят кулинарния свят и да се насладят на кухни от всички краища на земното кълбо в рамките на 3 седмици. Всички шеф-готвачи предложиха най-доброто от себе си и осигуриха на посетителите на фестивала незабравими кулинарни моменти.
Петият Гастрономически фестивал Премиер направи първата си официална пресконференция в Софийски Арсенал – музей за съвременно изкуство в София, привличайки вниманието ни към тазгодишната тема на фестивала, представяща храната като изкуство - Eat That Art. Комбинацията от изкуство и храна бе предизвикателството, пред което се изправиха всички шеф-готвачи, които презентираха свое меню по време на фестивала, вдъхновено от любимо произведение на изкуството.
От вдигането на завесите до самия си финал фестивалът се радваше на огромен интерес от страна на професионалисти, участващи в семинарите, бизнесмени, които подкрепиха организацията му, ценители, репортери и скъпи гости на Премиер Лъкшъри Маунтин Ризорт.
Шеф Марк Вака от Le Cordon Bleu – най-голямата мрежа от кулинарни и хотелиерски училища в света – и шеф Джордж Стилианудакис проведоха два успешни и интересни семинара за професионални готвачи.
Бяха разкрити и тайните на кантонската и на азиатската кухня, благодарение на шеф Алси Син и шеф Цветомир Николов, докато българската местна кухня бе представена в уникалните произведения на шеф Андрей Стоилов.
Шеф Димитрис Пампорис бе вдъхновен от модерната гръцка кухня, а носителят на една звезда Michelin – шеф Джорди Естеве, създаде поразителна комбинация от средиземноморска и гурме кухня, предлагайки на гостите уникално вкусни и артистични произведения.
Малка част от вкусните предложения, на които гостите на Премиер Лъкшъри Маунтин Ризорт ще се насладят през тази година, бе представена от главния шеф-готвач на хотела, шеф Александър Алексиев.


authors: От Людмил Хайдутов

title: Култура на водния лук - втора част

maintext:
Съхраняването на местните сортове е важна задача, която е свързана с осигуряване на хранителна независимост, възможности за адаптация на земеделието към климатичните промени, икономически изгодни подходи за контрол на вредителите и качеството на почвата, запазване на локалната култура и традиционните знания.
След като се запознахме със значението на водния лук в гоцеделчевското село Баничан, време е за историята от
Реселец
Селото е на броени километри от Червен бряг, събрано между реките Искър, Белилката и Ръчене. Това е единственото място, което вече за осми път чества водния лук! На 24 септември тази година цялото село се събра, за да отпразнува почетната земеделска култура. И има защо – тукашният воден лук е най-сладкият (поне според кратката дегустация, която проведохме с приятели веднага след двудневното лучено пътуване за снимки и събиране на информация).
Подобно на Баничан и тук лукът е в два цвята – червен и жълт (или по-скоро пурпурен и оранжев) и макар че се сади заедно, след като се извади, се разделя. Забележителна разлика във вкуса на двете цветни разновидности обаче няма. Типичната форма на главите на реселешкия воден лук е капковидната, макар да се срещат както закръглени, така и издължени луковици.
Интересно е, че вкусовите достойнства на реселешкия лук се развиват само около река Ръчене – водите на Искър и Белилката вероятно са по-различни и затова никой не сади около тях. Иначе и в Реселец няма семейство без малко парче земя за кромид. Специалитетът тук е лучникът – пита с богата плънка от лук, чушки, сирене, подправки и задължително люта чушка. Местните препоръчват и печеното месо, престояло само няколко минути в компанията на нарязаната дъхава луковица. А за празника кулинарното въображение на реселчани се развихря и във веселия ден може да се опитат всевъзможни лучени гозби.
Единственият голям производител на реселешки воден лук е Атанас Атанасов, който след работа във Великобритания се завръща в селото и подхваща земеделието. Тази година той гледа около 4 дка, за чието напояване използва капкова система, а не старите вади, но водата пак е от Ръчене. Не се оплаква от липса на пазар, а миналата година дори е успял да изнесе малко количество и в Германия.
Атанас е общински съветник в Червен бряг и по всякакъв начин се опитва да подобри живота на Реселец. А селото има какво да предложи на туристите: забележителния тектонски каньон Калето, скалните фигури Куклите, водопада Скока на река Белилка. Преди години тук е построен профилакториум за сърдечносъдови заболявания, защото няколко долини се събират от различни посоки и въздухът се сменя няколко пъти в денонощието. Възможно е този климатичен феномен да е още една причина за специфичния вкус на водния лук.


title: Какво ще ядем на DiVino.Taste 2016?

maintext:
Макар DiVino.Taste – най-големият форум за българско вино, да е посветен, разбира се, на виното, от 18 до 20 ноември в НДК ще има и чудесна храна. Защото едното без другото не може.
В пространството пред зала 3, в която над 70 български изби ще представят вината си, ще е оформена Slow Food зона, където малки производители на изключително качествени продукти ще ги предлагат на гостите на изложението. Там всеки ще може да опита и закупи:
Ресторант Pure на шеф Димо Димов ще нахрани гладните посетители със специално разработени салати, сандвичи и бургери, а на щанда на Pure Pâtisserie ще има разнообразни десерти, включително и френски макарони, направени от Йоана Петрова (Кулинарно – в кухнята с Йоана).
За пореден път на DiVino.Taste шеф Станимир Радичев ще представи своите сирена с трюфели и манатарки, а на демонстрационния щанд на Crystal Steak всеки ще може да научи много за качественото говеждо месо, което вече е и с български произход.
Вкусни кроасани, ароматни печива и, разбира се, чудесен хляб ще осигури пекарна Bakers – техен ще е и хлябът в залата на виненото изложение, който ще прочиства сетивата по време на тридневния дегустационен маратон.


authors: От Веселина Маринова

title: GastronomiX 2016 събра кулинарната общност

maintext:
Новият професионален кулинарен форум GastronomiX 2016 се проведе на 9, 10 и 11 ноември като съпътстващо събитие на Специализираното изложение за хотелско, ресторантско, кетъринг и СПА оборудване (СИХРЕ) в столичния Интер Експо Център. Генерални спонсори бяха МЕТРО БЪЛГАРИЯ и AVA-M.
Освен че събра кулинарната гилдия, форумът показа, че е истински необходим като място за вдъхновение и надграждане на умения и знания и като събитие, на което умели и талантливи професионалисти ентусиазирано предават своя опит на хора, които имат желание да изграждат кариера в професионалната кухня и ресторантьорството.
Темите, разработени от лекторите в майсторските класове и свободните демонстрации, обхващаха на практика всички сектори на професионалното готвене.


maintext:
Ученици от ЕГ шашнаха комисията на състезание по реч и дебати на английски език
23 ноември 2016 15:52 410 прочита
Отборът на Езикова гимназия „Акад. Л. Стоянов” Благоевград спечели наградата за голям отбор с най-много постижения в националното състезание BEST (Bulgarian Speech and Debate Tournament- Български турнири по Реч и Дебати). Освен отборната купа, учениците на благоевградската гимназия заслужиха и десетки индивидуални отличия. BEST e организация подкрепяна от Fulbright program, съвместно партньорство мeжду САЩ и България. Целта й е да окуражи учениците в цялата страна да говорят свободно на английски език, да бъдат по-креативни, да работят в екип и още много други умения. През изминалия уикенд във Враца се проведе първото състезание за годината, като в него взеха участие 179 ученици, включени в 14 отбора от 11 града. Благоевградската елитна езикова гимназия бе представена от 30 ученика, които показаха завидни умения и знания и грабнаха много награди. За някои от нашите ученици, това беше първо състезание, докато други вече с години се състезават. Участници имаше както от английските, така и от немските, и френските паралелки на училището. Състезателите бяха от осми до дванадесети клас. За малък отбор с най-много постижения наградата взе Перник. Участниците се включиха в категориите: Разиграване на Драматично Дуо, Рецитиране на поезия, Проза, лично ораторство и Дебати. Участниците споделят, че са повече от доволни от състезанието и с нетърпение очакват следващите състезания на BEST. М. Кирилов Още за: отбор гимназия постижения състезание Още от: Общество
Запомни За печат
Вашият коментар
ВАЖНО! Правила за публикуване на коментар Коментарите представляват личното мнение на техните автори. Никой друг, освен същите, не носи отговорност за тяхната достоверност и съдържание.
Задължително е коментарите да се пишат на кирилица, за да може да е приятно и лесно тяхното четене. В случай, че нямате кирилица, моля използвайте функцията Кирилизация
Коментарите трябва да са по темата на публикацията.
Използването на нецензурен език и обиди на расова, етническа и верска основа е забранено, както и всякакви материали, които са в разрез с българското законодателство.
Не се допускат коментари, които пряко или косвено уронват престижа на в-к Струма.
Забранено е рекламиране на продукти и услуги, освен в случай, че са по темата на публикацията и са полезни за читателите. Нарушението, на която и да е точка от горните правила ще се смята за основание коментарът да бъде скрит. При системно нарушаване на правилата достъпът на потребителя ще бъде органичен.
Коментар
Въведете кода от картинката


maintext:
Бесен екшън край Радомир! Гонка между полицаи и младежи завърши с простреляно ченге
28 ноември 2016 16:01 51 прочита
Униформените произвели предупредителни изстрели, но един от тях се самонаранил
B иcтинcĸa дeтcĸa гoнитбa ce пpeвъpнa зaдъpжaнeтo нa 20-гoдишeн paдoмиpец. Mлaдият мъж e пpecлeдвaн oт opгaнитe нa peдa пopaди тoвa, чe yпpaвлявaл нepeдoвeн aвтoмoбил и ce oпитaл дa избягa oт пoлициятa. Eĸшънът ce e paзигpaл нa 26 нoeмвpи, oĸoлo oбяд, в paдoмиpcĸoтo c. Дeбeли лaг. Aвтoпaтpyл oт Paдoмиp зaбeлязaл джип бeз peгиcтpaциoнни тaбeли, пpи ĸoeтo пoдaл cигнaл зa cпиpaнeтo мy. Шoфьopът нe ce пoдчинил и тpъгнaл дa бягa, ĸaтo нacoчил ĸoлaтa пpeз нивитe в ceлoтo. He cлeд дългo я изocтaвил и xyĸнaл дa бягa. Koлaтa билa cглoбĸa oт няĸoлĸo мoтopни пpeвoзни cpeдcтвa, пише "Мироглед". Πpecлeдвaйĸи бeглeцa, пoлицaитe пpoизвeли пpeдyпpeдитeлни изcтpeли във въздyxa, ĸaтo eдиният oт тяx ce caмoнapaнил. Зaĸapaн e в cтoличнo лeчeбнo зaвeдeниe, ĸъдeтo мy e oĸaзaнa мeдицинcĸa пoмoщ. Cлeд ĸaтo eĸшънът yтиxнaл, шoфьopът ce въpнaл пpи вoзилoтo cи, нo бил зaдъpжaн oт yнифopмeни, зaeднo c двaмa нeгoви aвepи, ĸoитo пpиcтигнaли дa мy пoмaгaт зa пpибиpaнe нa нepeдoвнaтa ĸoлa. Зa 24 чaca били зaдъpжaни 20-гoдишният B.B., yпpaвлявaл джипa, K.Д./26 г./ oт cтoлицaтa и 29-гoдишният C.H. oт Paдoмиp. Унифopмeнитe ycтaнoвили, чe B.B e бeз cвидeтeлcтвo зa пpaвoyпpaвлeниe. Зaпoчнaти ca cлeдcтвeнo дeлo и дocъдeбнo пpoизвoдcтвo и paбoтaтa пpoдължaвa Още за: гонитба Радомир гонка полицаи Още от: Синя лампа
Запомни За печат
Вашият коментар
ВАЖНО! Правила за публикуване на коментар Коментарите представляват личното мнение на техните автори. Никой друг, освен същите, не носи отговорност за тяхната достоверност и съдържание.
Задължително е коментарите да се пишат на кирилица, за да може да е приятно и лесно тяхното четене. В случай, че нямате кирилица, моля използвайте функцията Кирилизация
Коментарите трябва да са по темата на публикацията.
Използването на нецензурен език и обиди на расова, етническа и верска основа е забранено, както и всякакви материали, които са в разрез с българското законодателство.
Не се допускат коментари, които пряко или косвено уронват престижа на в-к Струма.
Забранено е рекламиране на продукти и услуги, освен в случай, че са по темата на публикацията и са полезни за читателите. Нарушението, на която и да е точка от горните правила ще се смята за основание коментарът да бъде скрит. При системно нарушаване на правилата достъпът на потребителя ще бъде органичен.
Коментар
Въведете кода от картинката


description: Централната банка за пореден път даде сигнал, че повишение може да има през декември, след като икономиката и инфлацията набират скорост. Утре са и...

title: Фед остави лихвите в САЩ без промяна

maintext: Централната банка за пореден път даде сигнал, че повишение може да има през декември, след като икономиката и инфлацията набират скорост. Утре са и ключовите данни за безработицата, които Фед също следи с повишено внимание при определяне на монетарната си политика. Институцията ръководена от Джанет Йелаън даде да се разбере, че новите работни места и нивото на потребителските цени дават основания за по-високи лихви. В момента нивото на междубанковите лихви е в диапазаона 0.25 – 0.50%. То не е променяно от миналия декември,


description: Страната се отваря за големи международни компании от САЩ, Европа, Китай и Австралия

title: Израел започва да предоставя лицензи за газови проучвания

maintext:
Израел се превърна от нетен вносител на изкопаеми горива в държава, която си е самодостатъчна
От настоящите газови находища се произвеждат над 50% от електричеството в страната.
Отварянето на морето за търсене на газ и петрол е най-добрата инвестиция за Израел и бъдещето му", коментира енергийният министър на страната Ювал
Израел започна търг за предоставяне на лицензи за проучването на 24 сектора за природен газ. Така страната отваря своите териториални води за големи международни компании, но напредъкът на плановете за износ към ключови регионални пазари е бавен, пише Wall Street Journal.Щайниц. През изминалата година той се е срещнал с представители на петролни и газови компании от САЩ, Европа, Китай и Австралия, много от които са проявили интерес към лицензите. Подаването на оферти за участие в търга ще приключи през април и победителите ще бъдат обявени три месеца по-късно.През последните 15 години Израел се превърна от нетен вносител на изкопаеми горива в държава, която задоволява сама нуждите си, като от настоящите газови находища се произвеждат над 50% от електричеството на страната.Първоначално Израел откри значително количество газ през 2009 г. в находището "Тамар". През 2010 г. пък беше открито находището "Левиатан". Те могат да задоволяват голяма част от вътрешните енергийни нужди на страната в следващите 100 години, като остава достатъчно газ за експорт в региона.Но развиването на "Левиатан" беше забавено с около 5 години заради преговори относно цени, количества на експорт и антитръстови въпроси между израелското правителство и енергийните компании, които притежават дял от находището. Разговорите хвърлиха сянка върху енергийната индустрия и забавиха инвестициите на други компании.Израелското правителство и акционерите в "Левиатан" са изправени пред трудности в износа за Египет и Турция, които са двата основни потребителски пазара в региона. През декември миналата година египетският президент прекрати преговорите за внос на израелски газ заради диспут между египетски компании и държавната Israel Electric Corp. Според Щайниц спорът ще бъде решен през следващите няколко месеца, което ще отвори пътя на потенциален износ за арабския съсед.Същевременно тръбопровод за Турция ще трябва да мине през кипърските икономически води, което може да се забави до намирането на политическо решение между гръцките и турските кипърци. Израелски и турски правителствени представители се срещнаха през последните месеци, за да дискутират износа на газ, докато дипломатическите и икономическите връзки се задълбочават, откакто двете страни възстановиха отношения през юни. Израелски представители заявиха, че Кипър е отворен към преминаването на тръбопровод през водите му въпреки политическите спорове.Израел също така гледа по-надалеч за износ. Правителството води разговори за тръбопровод до Гърция през Кипър, който може да снабдява ЕС. Проучването за него е съфинансирано от евросъюза, а първоначалните заключения показват, че проектът може да бъде осъществен със съществуващите технологии, въпреки че няма определен срок за изграждането.


description: Заедно с Cl3ver българският софтуерен разработчик иска да създаде платформа за 3D визуализация

title: "Хаос груп" инвестира 2 млн. евро в испанска компания

maintext:
Българската компания "Хаос груп", която е световен лидер в областта на 3D визуализацията и испанският стартъп от Барселона CL3VER ще си партнират в създаването на нова платформа за архитекти, инженери и дизайнери. Българският разработчик инвестира 2 млн. евро в младата компания, която догодина ще представи цяла линия мобилни, уеб и VR (виртуална реалност) приложения.
Облачно базираните инструменти на CL3VER превръщат дизайна в интерактивна 3D презентация. Партньорството цели на първо място да свърже V-Ray, софтуер за обработка на компютърни изображения, използвана в 92% от архитектурните бюра, с интерактивната платформа на CL3VER. С V-Ray презентациите на компаниите би трябвало да станат още по-реалиситчни, с по-добра визуализация и улеснен дизайн.
Инвестицията
Освен 2 млн. евро финансиране партньорството включва и влизането на изпълнителния директор на "Хаос" в борда на директорите на CL3VER. Сред останалите членове са и представители на испанската инвестиционна компания 101Startups. "Хаос" се включват като коинвеститор след вече четири поредни рунда финансиране, който испанският стартъп е получил от основаването си през 2011 г. Стойността на рисковия капитал, потекъл към стартиращата компания до момента, е общо 2.55 млн. евро, сочат данни на платформата Crunchbase.
"Радваме се, че ще бъдем част от новата ера във визуализацията", коментира Виктор Нордстром, изпълнителен директор на CL3VER. "Заедно с "Хаос груп" ще представим платформа, която обединява два основополагащи инструмента, които позволяват дизайнът да бъде представен в най-оптимална форма във всяка стъпка от процеса", допълва той.
Презентациите са традиционно най-времеемката част от изработването на архитектурни и инженерни проекти - от концепцията за дизайн до управлението на съоръженията. Инструментите за изработка на всяка стъпка са налични, но отделени един от друг, което прави процеса тежък и тромав, обясняват от средите. Съвместната платформа на "Хаос груп" и CL3VER цели да елиминира точно този проблем.
"Това, която CL3VER са направили за архитектите, е вълнуващо", коментира Петър Митев, изпълнителен директор на "Хаос". "Лесният начин за комуникация и споделяне на дизайни е предизвикателство от много отдавна", допълва той.
Партньорите
Българската компания "Хаос груп" е световен лидер в технологиите за графичен дизайн. Разработчикът специализира в базиран на физически обекти софтуер за симулация, който се използва от студиа за дизайн, архитектурни фирми, рекламни агенции и компании за визуални ефекти. Компанията в момента инвестира и в облачно базирани технологии и се е запътила към следващия етап от развитието си - виртуална реалност.
CL3VER е подходящ партньор за планираното от "Хаос" развитие, защото се специализират в 3D визуализация в реално време в облачен сървър. Частната българска компания с оборот от 26 млн. лв. и 144 служители през миналата година, има офиси в София, Лос Анджелис, Балтимор, Сеул и Токио.


description: Компанията реализира близо 4700% растеж през 2015 г. и оглави класацията "Гепард"

title: "Бер-Хелла" е най-динамично растящата компания в България

maintext:
Генералният мениджър на "Бер-хелла термоконтрол" Мартин Ниланд получи наградата от зам.-министъра на икономиката Даниела Визиева.
© Надежда Чипева
Производителят на климатични компоненти за автомобилната индустрия "Бер-Хелла термоконтрол" е най-динамичната компания в България и в района на София. Това показва годишната класация "Гепард" за най-бързо растящите малки и средни предприятия. За миналата година тя е лидер с почти 4700% растеж на приходите си. "Бер-Хелла термоконтрол" е част от едноименната германска компания, която изгради завода си в Индустриална зона Божурище край София. Инвестицията досега в нея е около 60 млн. лв. Наградата получи генералният директор за България Мартин Ниланд на специална церемония в София. На нея бяха отличени и най-динамичните компании в други региониВ предприятието работят над 230 души, като компанията залага и на отварянето на голям развоен екип в завода , в който са заети над 55 души. Мартин Ниланд заяви, че ако заводът е видимото постижение, още по-големият, но невидим успех са хората, които работят за компанията. Според него причината компанията да избере България е било наличието на няколко технически университета и подготвените кадри. Освен това компанията си партнира с висшите учебни заведения в София и Габрово и е твърд защитник на дуалното обучение в страната и предлага възможности за практика в завода.В регион Варна победител е "Тайтън Гейт". IT компанията развива две интернет платформи , едната от които е глобална онлайн агенция, която помага на собствениците на уебсайтове да привличат рекламодатели и да монетизират позициите си в интернет. За миналата година компанията има 240% растеж на приходите си, с което освен лидер в регион Варна оглавява и секторната IT класация на "Гепард". Според Пресиян Каракостов, основател и изпълнителен директор, "Тайтън Гейт" е пример за успешен български модел – цялата дейност са в България, а услугата се продава глобално. През миналата седмица на церемония в Пловдив бяха наградени и победителите в региона "Трък фери" , в Бургас - "Алмар Сийфуд", и за Стара Загора - "Клас Бойчев" През тази година в класацията попадат 1557 малки и средни компании от всички сектори на икономиката. Средният ръст на всички фирми в "Гепард" е над 70% , показват данните. В тях работят близо 140 хил. души, а общо са реализирали приходи 21.4 млрд. лв., което е близо 25% от брутния вътрешен продукт за 2015 г. Нетната им печалба е 1.5 млрд. лв. Освен външните пазари фактор за растежа вече е и вътрешното потребление. През последните две години много от компаниите са активизирали инвестиционните си планове, което също е задвижило растежа. София продължава да е икономически център на България, следван от Пловдив и Варна. Около Пловдив започва да се оформя нова ос заедно със Стара Загора, Димитровград и Хасково. Компаниите в региона пък разширяват и периметъра, в който търсят работна ръка.За да попадне в класацията, една компания трябва да има поне 5 служители, да отбелязва ръст на своите приходи в две поредни години и да отговаря с резултатите си от 2015 г. на определението за малки и средни предприятия (не микро-), заложено в закона - между 3.9 млн. лв. и 97.5 млн. лв. приходи и/или активи между 3.9 млн. лв. и 84 млн. лв. Освен това трябва да бъде частна собственост и да не е финансово, здравно, хазартно или холдингово дружество. Победител е дружеството с най-голям растеж на приходите.


description: "Капитал" ви представя мобилните приложения, които ни направиха най-силно впечатление

title: App-ове на седмицата

maintext:
Theatres night аpp
Нощта е дълга и пълна с театър. Theatres night аpp събира цялата програма за Нощ на театрите, която ще е на 19 ноември 2016 в 15 града в България. Theatres night аpp събира цялата програма за Нощ на театрите, която ще е на 19 ноември 2016 в 15 града в България. В него е включена информация за представленията и събитията, включени в инициативата, както и упътване за локациите. Нощ на театрите е част от инициативата "Европейска нощ на театъра", която от няколко години се случва в 11 държави в Европа, сред които е и България. Достъпно за iOS и Android.


description: !function(e,t,n,s){var...

title: Нов връх за японските акции заради слабата йена

maintext: Основният индекс на борсата в Токио Nikkei 225 нарасна с над процент и половина. Така той компенсира за спада от 6% след избирането на Доналд Тръмп за президент в САЩ и достигна 9-месечен връх. В основата на ръста беше поевтиняването на йената спрямо долара, която е на 6-месечно дъно. Пазарът очаква това да окаже положителен ефект върху финансовите резултати на местните компании. Корейският Kospi се понижава с 0.39%, а Shanghai Composite се покачва четвърт процент.


description: Причината е избирането на Доналд Тръмп за президент на САЩ, като републиканската кандидатура обяви още преди няколко седмици, че ще спре мегасделката...

title: Акциите на Time Warner се понижиха от страх за провал на сделката с AT&T

maintext: Причината е избирането на Доналд Тръмп за президент на САЩ, като републиканската кандидатура обяви още преди няколко седмици, че ще спре мегасделката по сливането на Time Warner и AT&T. Финансовият директор на AT&T коментира, че компанията гледа оптимистично към работата с Тръмп и смята, че ще се стигне до сделка с регулаторите. Интересното е, че другият кандидат – Хилари Клинтън, също беше заявила, че няма да подкрепи сделката и тя води до монополизиране на сектора.


description: Създаването на нов закон повдига въпроса за режима, при който се изграждат и оборудват базови станции

title: Свобода или здраве - Капитал

maintext:
Накратко
- Закон повдигна въпроса дали телекомите да могат бързо да изграждат мобилните си мрежи, или контролът да остане силен, за да се следи вредното излъчване.
- Инициативата за облекчаване на процедурите е на "Теленор". Но не среща подкрепа сред управляващи, институции и телеком експерти.
- По-голяма свобода ще има само за кабелите в канали и по стълбове.
Какво променя Брюксел
Ключовата промяна в евродирективата предвижда до 2025 г. да има пълно покритие с високоскоростен интернет дори в слабо населените райони на страните - членки на ЕС. За да се постигне това, е необходимо да се улесни и ускори изграждането на мрежи и споделянето на ресурс между отделните оператори. Директивата се отнася както до изграждането на наземните мрежи, т.е. оптични кабели, така и до програмата за осигуряване на достъп до интернет на малки общини. За да се пренесе директивата в местното законодателство, се създава изцяло нов Закон за електронните съобщителни мрежи и физическата инфраструктура. С него трябва операторите на оптични кабели да могат да ги прекарват през вече вкопаните тръби на БТК или по стълбовете на електроразпределителните дружества без допълнително разрешително. В директивата въпреки твърденията на един от големите телекоми и неясното тълкуване на ресорното транспортно министерство не се говори за облекчения при изграждането на мобилни мрежи.
6000
Поне толкова са базовите станции на трите големи мобилни оператора в България. Няма данни каква част от тях са със узаконени.
Закона за електронните съобщителни мрежи и физическа инфраструктура, според които трябва да се прави разлика между физическа инфраструктура - тръба или стълб, и мрежа - антени, платна и излъчватели. Аргументите им са, че в полза на гражданите и техния достъп до високоскоростен мобилен интернет трябва разгръщането на мрежата да става по-бързо. А предложеният способ е да се премахне строителният контрол при подмяна на оборудването, т.е. антените - с други думи, да спре да се прилага ЗУТ и да няма структурирана процедура за предварителен контрол на поставяне на излъчвателите
трите големи телекома.
Бърза плътна мрежа за безжичен интернет или здраве. Така звучи изборът, който трябва да направят депутатите в близките дни. Поводът за дебата е инициатива на "Теленор" за пълна свобода при поставянето на мобилни станции. От идеята обаче се дистанцират останалите два големи оператора, управляващи и законодатели.Въпросът се повдига покрай европейска директива, според която до 2025 г. всички домакинства в България трябва да имат достъп до високоскоростен интернет. Тя се пренася в нов български закон, който е пред второ четене в пленарната зала. Според почти всички експерти европейската идея засяга само фиксирания интернет. Но покрай него от норвежкия оператор опитват да издействат и бърза писта за мобилните съоръжения. Аргументите на компанията са, че се спира развитието на мрежи от ново поколение. А на неприемащата страна - че единствено режимът сега през пълния пакет строителни разрешителни гарантира на хората, че вредното излъчване от антените ще бъде контролирано.Изграждането на мрежа е мъчително упражнение за телекомите от години. Напоследък обаче то не отнема години, а между три и шест месеца, тъй като органите, и най-вече общините, са привикнали на процеса. Монтиращ станции специалист обясни, че най-много време отнема съгласието на живеещите в сградите, върху които се монтират съоръженията.Процедурата е в компетенциите на отделните общини, здравната инспекция и ДНСК и се регламентира със Закона за устройство на териториите (ЗУТ). За да се прави каквото и да било по базовите станции, се налага да се мине през неколкостепенен контрол - той включва експертиза на строителен надзор, който носи наказателна отговорност при грешки и здравна инспекция.От контролния орган твърдят, че тромавата процедура се налага, защото базовите станции на телекомите могат да застрашат хората и околната среда - например, ако се наруши стабилността на съоръжението при закачване на твърде големи антени или увеличени вредни лъчения. Това е и позицията на Българската асоциация на архитектите и инженерните консултанти (БААИК).Разходът на телеком по тази документация е около 4-5 хил. лв. на станция, изчисли представител на сектора. Самата апаратура - антени, усилвател и т.н., може да струва от порядъка на 50 до 150 хил. лв.Накратко, от "Теленор" предлагат предварителния строителен контрол да изчезне.В писмо до парламентарната транспортна комисия главният юрист на телекома предлага текстове вБез сегашната процедура никой няма да носи отговорност, няма да има кой и на какво основание да премахне станция, която излъчва прекомерно силно, обобщават телеком експерти. Организацията на проектантите и инженерите в свое писмо до транспортната комисия в парламента се обявяват против исканията на "един от мобилните оператори" с аргумент, че приемането им ще даде път на безконтролно изграждане на рискови съоръжения. "При предлагания нормативен ред изграждането и въвеждането в експлоатация на обектите ще зависи единствено от интереса на операторите и няма да има действащ законов ред за зашита на обществения интерес и интереса на населението", се казва още в позицията.Никой депутат не се е съгласил да вкара предложените от оператора текстове, тъй като скандал тип "облъчвате вредно хората" е последното, с което някой иска да се свърже.Иначе нужда от ускоряване на процедурата има и с това са съгласни и"Бих подкрепил предложение, което намалява строителния контрол и намесата на държавата. Трябва обаче да има съгласуване с Комисията за регулиране на съобщенията (КРС) и здравната инспекция", коментира Гроздан Караджов, член на транспортната комисия.Въпреки че "Мобилтел", изглежда, стои по-настрани от спора, от сектора са единодушни, че тежките режими и липсата на облекчение в новия закон ще забавят проникването на 4G в страната и няма да улеснят операторите да споделят инфраструктурата си. Последното, защото ще продължи да отнема еднакво дълго време и средства да закачиш оборудване на чужди стълбове и да си вдигнеш свои.За разлика от депутатите транспортното министерство застава наполовина на страната на мобилните оператори и облекчаването на режима за подмяна на оборудването на базови станции. "Макар и да не е ясно казано в директивата, че се отнася и за безжичните мрежи, както е посочено за кабелната инфраструктура и мрежи, всички категории електронни съобщителни мрежи би следвало да се третират равнопоставено", коментират оттам, но допълват все пак, че това е в компетенциите на ДНСК.След като не успяват да прокарат промени в новия закон, от "Теленор" са се насочили към готвените редакции в ЗУТ. Там предстои първо четене в парламента и се предвижда сливането на строителните категории, което може да приравни базова станция на мощна електроцентрала. Исканията на оператора са същите - отново да се следи изграждането на стълбовата конструкция, но не и излъчвателите. И БТК отбелязват, че може да се помисли за разграничаване и отделяне в по-облекчена категория и по-бърза писта, но не дават конкретни предложения.Министърът на транспорта Ивайло Московски напълно подкрепя исканията на телекома в свое писмо до строителния министър Лиляна Павлова.Според инженер, запознат с изграждането на станции, няма значение в коя от първите три категории попада строителството на базова станция, защото комплектът разрешителни е еднакъв. Проблемът би могъл да дойде по-скоро от размиването на понятията и загубата на ред и ясни задачи на различните инстанции в процедурата, допълва той.Или накратко - с новия закон бързите мобилни мрежи ще се бавят. В ущърб на телекомите, но в полза на здравето на потребителите.


description: Инвеститорите очакват засилени движения в цената заради срещата на ОПЕК в сряда. Петролният картел ще договаря ограничаването на дневния добив между...

title: Несигурността на петролния пазар достигна най-високите си нива от март

maintext:
© Leonhard Foeger
Инвеститорите очакват засилени движения в цената заради срещата на ОПЕК в сряда. Петролният картел ще договаря ограничаването на дневния добив между 32.5 и 33.3 млн. барела дневно, като към усилията за уравновесяване на пазара се очаква да се присъедини и най-големият производител - Русия. Надеждите доведоха до бурни движения в цената в първата сесия за седмицата, като в понеделник стойността на суровината спадна с 3%, само за да нарасне с над 2% в края на деня. Очаква се спекулациите с цената да продължат, докато резултатът от срещата стане известен в сряда, пише Reuters.


description: Останалите водещи индекси на Уолстрийт леко се понижават, но няма и помен от паника.Dow Jones отчете ръст от 0.26% в първата сесия след...

title: Dow Jones не се притесни от избора на Тръмп и започна деня с повишение

maintext:
© Chip East
Останалите водещи индекси на Уолстрийт леко се понижават, но няма и помен от паника.
Dow Jones отчете ръст от 0.26% в първата сесия след изборите. Акциите на фармацевтичната компания Pfizer се покачват с 7.53%, а повишения имат още при банките и минните компании. S&P 500 изгуби 0.45%, теглен надолу от акциите в сектора на здравеопазването, а Nasdaq Composite се понижава с около половин процент на отваряне.
Информацията е актуална към 16:50 ч.


description: Това ще е първото съществено увеличение от началото на 2014 г.

title: "Булгаргаз" предлага газът да поскъпне с 10.23% от януари

maintext:
Цената на алтернативните горива за 9 месеца назад пряко влияят върху стойността на природния газ за потребителите
© Николай Дойчинов
Цената на природния газ да поскъпне с 10.23% от началото на следващата година. Това е ценовото предложение на "Булгаргаз", внесено в четвъртък в Комисията за енергийно и водно регулиране (КЕВР), която решава колко ще струва. Според прогнозата на "Булгаргаз" цената ще се повиши с 29.31 лв. и ще бъде 315.91 лв. за 1000 куб. метра.Ако предложението бъде одобрено, това ще е първото сериозно поскъпване на природния газ от началото на 2014 г. насам. То ще се случи в средата на отоплителния сезон, което означава, че КЕВР ще трябва да коригира и цените на топлофикациите. Тепърва обаче компанията има месец, за да внесе окончателното си предложение, а регулаторът рядко удовлетворява ценовите прогнози на компаниите.Основната причина за исканото повишение са очакваните по-високи доставни цени на природния газ през първото тримесечие на 2017 г. и курсът на лева към щатския долар, обясняват от компанията.Доставната цена на газа е пряко свързана с тази на петрола. Във формулата за ценообразуване, договорена с руската "Газпром", обаче се взима цената за девет месеца назад. Затова не е изненада, че въпреки че през последните дни петролът отново достигна нива от малко над 46 долара за барел (сорт брент), прогнозата за газа е да поскъпва. Това на практика се дължи на повишението на петрола през пролетта и лятото, когато имаше моменти, в които цената минаваше 50 долара за барел.За четвъртото тримесечие на тази година регулаторът също не одобри исканото поскъпване на "Булгаргаз" от 3.27%. Вместо това КЕВР реши цената на газа да се увеличи с 1.9%. Основната причина за това беше разминаването в данните за поскъпването на алтернативните горива, както и калоричността на газа, която също влияе на крайната цена.


description: Световната корпоративна история е виждала много скандали, оставили след себе си трупове на компании. Който е бързал да погребе Volkswagen обаче, може...

title: Уроците на Volkswagen - Капитал

maintext:
© Arnd Wiegmann
Едва ли някой ще вещае безоблачни дни, но и тътенът на бурята вече го няма. Извън огромния удар върху бизнеса на компанията в САЩ (където производителят реализира около 5% от продажбите си), Volkswagen продължава да бъде лидер на глобалния пазар заедно с Тoyota и дори е възможно да се изкачи на първото място по произведени автомобили до края на 2016 г. За първите девет месеца на годината и двете компании са произвели точно по 7.609 млн. автомобила, като до момента японската група води с малко над 300 коли. Производството е далеч по-добър показател за тенденциите в индустрията от този за продажбите, тъй като се срещат недобри практики в регистрациите и отчетите на производители за пласираните автомобили (виж таблицата).
САЩ ОК, а другите?
Странният факт досега е, че големите разходи на Volkswagen са изцяло насочени към САЩ, което не отговаря на пазарния дял на страната. Общият брой засегнати от скандала коли е 11 млн., от които в САЩ са продадени едва 500 хил. За момента обаче от страна на европейските държави няма големи искове, подобни на тези в САЩ, където скандалът бе с непрекъснато медийно покритие. Освен че Volkswagen бе осъдена да изкупи колите си обратно, компанията ще трябва да задели и сериозна сума, която да иде за кампании в подкрепа на опазването на околната среда. Вера Йоурова, еврокомисар за правосъдието и правата на потребителите, неотдавна поиска от Volkswagen да бъде обърнато повече внимание на засегнатите клиенти на европейския пазар. По наблюдения от пазара обаче самите потребители на Volkswagen в Европа не желаят да търсят правата си така настоятелно, както американските.
Световната корпоративна история е виждала много скандали, оставили след себе си трупове на компании. Който е бързал да погребе Volkswagen обаче, може и да е прибързал - т.нар. Дизелгейт разтърси автоиндустрията и сметката за германския гигант се увеличава с всеки ден. Но по всичко изглежда, че той няма да е нейният Enron момент - групата постепенно се справя с трудностите, и продължава да увеличава производството си, което парадоксално й дава дори шанс да излезе по-силна от скандала, който преди година изглеждаше дълбок като гроб.Година след като властите в САЩ разкриха, че компанията е използвала софтуер, който преправя реалните резултати на отделяните вредни емисии, банковата сметка на Volkswagen е олекнала с над 16 млрд. долара, като се очакват още разходи за компанията. Първоначално групата беше заделила 7.3 млрд. долара, след което сумата стана 16.2 млрд., а последната поправка показва бюджет от 19.9 млрд. (виж инфографиката), които покриват глоби и изкупуване на колите, произведени от Volkswagen между 2009 и 2015 г.Добрите новини за изпълнителния директор Матиас Мюлер са, че в края на октомври американският съдия Чарлз Брайер, който разглежда голямото дело срещу Volkswagen, най-накрая обяви, че компанията ще трябва да заплати 14.7 млрд. долара, които да отидат за изкупуването на всички коли с двулитров двигател, произведени между 2009 и 2015 г. и продадени на територията на САЩ. Макар и за огромна сума, решението позволява на Volkswagen най-накрая да започнe да планира посоката си след скандала.Иронията е, че ако Volkswagen оглави сектора, ще достигне поставената цел от бившия изпълнителен директор - напусналия след скандала Мартин Винтеркорн, който искаше VW да стане най-големият производител в света до 2018 г. С оставката му Стратегия 2018 беше безславно пенсионирана и заменена с далеч по-неагресивната Стратегия 2025.А тя предвижда тотално преобръщане на фокуса на групата към електромобилите, автономните коли и мобилните услуги. За целта Volkswagen ще създаде 13-и нов бранд в групата, където най-бързо ще бъдат прилагани новите тенденции и иновации в автомобилния сектор. В следващите девет години на пазара ще бъдат пуснати 30 нови модела коли на ток. Инвестиционният план е огромен по мащаб и планиране и по тази причина групата иска бързо да приключи с Дизелгейт. Всъщност скандалът води до промени и преструктуриране в гиганта, които без него щяха да се случат далеч по-бавно и трудно. "Начинът, по който вече работим, е драматично различен. Трябва да мислим в съвсем нови рамки и да търсим решения с партньори извън групата", казва Юрген Щакман от управителния съвет на VW. За целта екипът му се мести от Волфсбург в Берлин, за да работи със стартъпи и фирми от дигиталната сфера.Промените ще доведат и до редица сътресения вътре в групата, като очакванията са преминаването към електромобили и автономни коли да доведе до съкращаването на 25 000 работни места, съобщи Frankfurter Allgemeine Zeitung. Вестникът цитира Карлхайнц Блесинг от управителния съвет, според когото ще са нужни по-малко хора при сглобяването на електрически двигатели спрямо тези с вътрешно горене. Намаляването на персонала ще стане чрез достигането на пенсионна възраст на част от сегашните служители.


description: Анализатори предупреждават, че повишение на лихвите ще им донесе загуби

title: Дългосрочните емисии облигации зачестяват

maintext:
© Kai Pfaffenbach
70
години е матуритетът на емисия на ДЦК на Австрия за 2 млрд. евро
С понижението на доходността по ДЦК до нулеви равнища заради монетарната политика в световeн мащаб инвеститорите се насочват към дългосрочни емисии облигации. Става въпрос за инструменти с матуритет между 30 и 50 години, съобщава Reuters. Правителствата на водещите икономики отдавна се ориентираха към дългосрочния дълг, за да могат от рано да заключат ниските лихвени плащания.Американската инвестиционна банка Morghan Stanley, която оперира един от широките индекси на мултитрилионния облигационен пазар, изчислява, че средният матуритет на облигациите е 9.8 години в края на 2016 спрямо 8.5 през 2011 г.Анализаторите обаче предупреждават, че тази тенденция покачва риска за държателите. Като аргумент за това посочват именно лихвените проценти. Фед се очаква да ги покачи още през декември, а индикации за затягане на монетарната политика от Европейската централна банка (ЕЦБ), Bank of England и Bank of Japan не липсват. Те очакват инфлацията да достигне целевите 2% в средносрочен период. На фона на падежите на облигации в един или друг момент те ще пострадат от по-високите лихви.В света на финансите ДЦК се възприемат като сигурен актив заради възможността на националните правителства да прехвърлят дълга си върху частния сектор чрез преразпределение. С изкуствено занижените лихви и високи цени по книжата тази представа вече не съответства на реалността, тъй като промените в монетарната политика създават съществен риск от капиталова загуба."Нашата прогноза за най-развитите пазари е за дългосрочна икономическа експанзия. Въпреки това ние взимаме предвид очакванията за рязко повишаване на лихвите сериозно и се фокусираме и над такъв сценарий", коментира за Reuters Катлийн Хюс от Goldman Sachs Asset Management.Прогнозите за дългосрочно икономическо развитие надали вземат предвид хоризонта на австрийското правителство. Наскоро държавата емитира 2 млрд. евро облигации с матуритет от 70 години. Изчисленията на анализаторите показват, че с купонните плащания по него инвестицията ще се изплати след не по-малко от 42 години, пише Reuters.За тези, които не планират да държат инструментите до падежа, малки движения в лихвите могат да доведе до сериозни капиталови загуби. Това се дължи на връзката между цената на инструментите и лихвените нива в икономиката. Когато лихвите са високи, облигациите се продават по-евтино, за да направят доходността до падежа привлекателна за инвеститорите.Спасение за дългосрочните ДЦК може да са институционалните инвеститори. Пенсионните фондове например биха закупили поевтинели облигации с матуритет над 30 години, тъй като хоризонтът им позволява да ги държат до падеж. Разпродажбите може да засегнат 10-годишните книжа, които са сред най-популярните инструменти на облигационния пазар.


description: Новото правителство на страната ще трябва да овладее бюджетния дефицит

title: Испания призовава ЕС да се фокусира върху търговията и банките

maintext:
Испанският икономически министър де Гиндос смята, че структурните реформи и свободната търговия са по-важни от фискалната политика за възстановяването на икономиката в ЕС.
© Juan Medina
Новото правителство на премиера Рахой предвижда да увеличи данъчното бреме върху компаниите, противно на предизборните обещания.
Икономическият министър на Испания Луис де Гиндос призова европейските правителства да погледнат отвъд разразяващите се пререкания за фискалните стимули и да се фокусират върху подсилването на търговията и проблемите на банките, за да увеличат икономическия растеж."Ако ограничите свободната търговия и има съмнения за здравословното състояние на банките, ще е изключително трудно да достигнем истинско възстановяване в Европа", заяви Де Гиндос в интервю, цитиран от Financial Times. "Този вид икономика на бавна скорост е идеалният пейзаж за популизма."Коментарите на Гиндос се противопоставят на скорошните призиви на Брюксел за повече разходи от някои правителства в ЕС с цел да засилят търсенето. Пиер Московиси, еврокомисарят по икономическите и финансови въпроси, поиска миналата седмица от правителствата, които "имат бюджетна възможност за маневри, да харчат и инвестират повече в името на техния собствен интерес и в интереса на всички". Към вълната от привърженици на по-свободната фискална политика впрочем се присъедини и избраният президент на САЩ Доналд Тръмп, който обеща да намали данъци и да засили инвестициите в инфраструктурата.Според Гиндос обаче дори "разхлабването би могло да бъде правилната политика в страните, които имат фискалната възможност", той смята, че други политики са по-важни. "Фискалните стимули сами по себе си няма да решат проблема ни. Трябва да говорим за свободна търговия, за структурни реформи и за справянето със ситуацията с европейските банки", коментира той пред Financial Times.В момента основното притеснение на Мадрид е бюджетният дефицит. Испания планира дефицит от 3.6% от БВП за 2017 г., с 0.5 пункта по-висок от договорения с Брюксел. Де Гиндос обясни, че правителството е ангажирано да постигне целта си, като фокусът ще бъде върху приходите от корпоративните данъци. Планът е да бъде увеличено данъчното бреме върху компаниите, противно на предизборните обещания на премиера Рахой. "Няма да променяме ДДС и няма да пипнем данъка върху личните доходи", казва новият испански министър на икономиката. Освен това той обяви, че ще се затворят някои от "вратичките и данъчните намаления", използвани от компаниите.Друго предизвикателство пред новото правителство на Испания е приватизцията на финансовата група Bankia, която беше спасена и национализирана през 2012 г. Правителството обеща да продаде групата изцяло до края на следващата година. Де Гиндос обаче намекна, че срокът може да се удължи, защото за Мадрид е по-важно да възстанови възможно най-много от парите, които е дал за спасяването на банката. Всяко закъснение обаче ще доведе до недоволство от частните търговски банки на Испания, които вече отдавна твърдят, че Bankia трябва да се конкурира с тях, без да е държавна собственост колкото може по-бързо.